**Ți-am prins numele în palmă și l-am scăpat**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* chipul de după mască\*

nu colorez în judecăți sau afecte atingerile de viață

doar observ

(martor inocent la propriul spectacol sparg pendulul ce nu-și vede orele)

nu ne-am mai băut de mult timpul din aceeași cupă

când ai auzit chemarea geamănului mai înalt

nu ţi-a tremurat pasul

ai plecat pe urma ecoului și n-a picurat şovăială de pe gene

hotărârea de-a filtra alte orizonturi n-o poate disipa

morfina unui spațiu amorf

”voi face o baie de oameni care inspiră ceruri

pe nara miracolului de serviciu mereu în altă nuanță”

îmi spui dimineața când răstorni fluturii nopții

în cafeaua cu lapte

și-ți ștergi de pe degete voluptăți ciobite de insomnii

vioară de gheață vibrează depărtările tale

din glezna ta flexibilă

extrag tăcerea

voi dormi pe ea în fața căminului când însingurarea

îmi va ronțăi pupilele focului

din aripi mărturisirea luminii șlefuiește vitralii

în vene biserica gândului se cere împodobită ciclic

orgia florală a renașterii galactic irumpe

palma ce-ți odihnea cândva zbaterea inimii a rătăcit marcajul cărării de aur

absorb stringența expunerii la pericol

desprind otgoanele de piloni de revolte canibalismul nu mai este eficient

îmbrățișări spălate în vini apocrife se numără pe sărite

vertebre guralive spovedesc un timp putrezit în spaime fisurate

de îndoială

ochiul prea verde să cioplească broască infinitului

în clipa noastră de amor fugar

deschide celulele

atât de străin te adunam seara în contur palpabil

decupat din întreg ocultat

că flacăra-și îngheța urletul într-un sărut cu brațele rupte

zadarnic ți-am prins numele în palmă

culorile amușină în retină temple păgâne rup ancorele genunii

carnea noastră scufundă

inocențe sălbatice una în cealaltă

epiderma

uită adesea desenul trupurilor

în papilele gustative astrale

n-aș fi vrut să-ţi torni fericirea-n artere mumificate doar ca să poți

justifica ruga ”îndepărtează de la mine...””

nu vreau să leg aripi de păsări în ghergheful zilei

nu voi dezonora visele încercând să le prind misterul cu lasoul văzduhurile

ar coji zboruri din albastru și omenirea ar țipa rănită

privindu-și nudul decojit de curcubeie

cofragul aceluiaşi alfabet poate contura poveşti diferite numai balaurul

extrem de real ar taxa fiecare alegere greșită

să-și găsească fragilul centru de greutate

căutătorul trebuie să mizeze cinstit cu propria-i viață

și să-și smulgă numele din palmă